謝黄惣太博見示文集
作者：范仲淹
朝代：宋

paragraphs: 松桂有嘉色，不與衆芳期。
金石有正聲，詎將羣響隨。
君子著雅言，以道不以時。
仰止江夏公，大醇無小疵。
孜孜經緯心，落落教化辭。
上有帝皇道，下有人臣規。
邈與聖賢會，豈以富貴移。
誰言荆棘滋，獨此生蘭芝。
誰言鼃黽繁，獨此蟠龍龜。
豈徒一時異，將爲千古奇。
願此周召風，達我堯舜知。
致之諷諫路，陞之誥命司。
二雅正得失，五典陳雍熙。
頌聲格九廟，王澤及四夷。
自然天下文，不復迷宗師。